…… sz. napirend

Előterjesztve: Költségvetési Bizottsághoz,

Pénzügyi és Vagyonnyilatkozatokat Ellenőrző Bizottsághoz

Közoktatási, Közművelődési, Sport

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2023. október 26-i rendes ülésére**

**Tárgy:** Javaslat közszolgáltatási szerződés megkötésére a Függetlenül Egymással Közhasznú Egyesülettel

**Készítette:** ……………………………

Kerényi Gyula

 polgármesteri koordinátor

**Egyeztetve:** ………………………………

Annus Béláné

 gazdasági igazgató s.k.

 ………………………………

Ötvös Zoltán

Intézményirányítási osztályvezető

**Látta:** ....................................................

dr. Szalai Tibor

 jegyző

…………………………...

 dr. Silye Tamás

 jegyzői igazgató

A napirend tárgyalása zárt ülést nem igényel.

Tisztelt Képviselő-testület!

A Budapest Főváros II. Kerületi Önkormányzat (a továbbiakban: Önkormányzat) kötelező közművelődési és kulturális feladatait a II. Kerületi Kulturális Nonprofit Kft-n keresztül látja el. Emellett azonban az Önkormányzat a kerületben működő kulturális szervezetek bevonásával törekszik a kerületi lakosság számára a kulturális programok minél színesebb és szélesebb körben való elérhetőségének biztosítására, a közösségépítés fejlesztésére.

Az Önkormányzat kiemelt városrehabilitációs projektje a Margit körút és környékének (a továbbiakban: Margit-negyed) revitalizációja, aminek legjobb alapja a már meglévő értékek megőrzése, legfenntarthatóbb módja pedig az aktív kulturális, civil és gazdasági törekvések támogatása. Ezek közül az egyik kiemelkedő kulturális szereplő a Jurányi Ház, illetve fenntartója, a Függetlenül Egymással Közhasznú Egyesület.

A FÜGE Produkcióként is ismert szervezetet, a Függetlenül Egymással Közhasznú Egyesületet 2006-ban alapították független előadó-művészeti társulatok és színházi szakemberek támogatása céljából. Több év tapasztalata azt mutatta, hogy kell egy olyan hely, ahol a független együttesek és alkotóművészek igazi bázisra, közös infrastruktúrára is lelhetnek, így – a magyar színháztörténetet gazdagítva, máig egyedülálló intézményként – produkciós közösségi inkubátorházként nyitották meg 2012. október 29-én a korábban középiskolaként működő épületet a 1027 Budapest, Jurányi u. 1-3. alatti, Fővárosi Önkormányzat tulajdonában álló ingatlanban. Az egykori iskolaépület mintegy 6700 m2-es épületének osztálytermei és tanári szobái próbatermekké és irodákká, műhelyekké és showroomokká, a tornatermek játszóhelyekké alakultak át, a büféből pedig kávézó és galéria lett. Ami viszont változatlan, az a tehetséggondozás, a fiatalos légkör és az értékteremtés. A Jurányi Ház több mint egy budai színház, alkotói és kreatív bázis, ahol a visszatérő repertoár, az évi 300 produkció mellett változatos művészeti, közösségi és oktatási programokkal találkozhatnak a látogatók. Jelenleg napi szinten több mint hatvan tagszervezet, köztük 25 regisztrált előadó-művészeti, számos alkotó- és vizuális művészeti csoport, valamint több civil szervezet dolgozik. A közösségi terekben változatos programok várják az idelátogatókat a kiállításoktól a jógaórákon át az esti színházi előadásokig. A Jurányi Produkciós Közösségi Inkubátorház mára meghatározó helyszíne lett a főváros, a II. kerület és a Margit-negyed kulturális és közösségi életének, pezsgő színfoltja a kortárs művészeti közegnek, népszerűsége pedig mind a független művészek, mind a közönség köreiben folyamatosan növekszik.

Az Önkormányzat és a Függetlenül Egymással Közhasznú Egyesület együttműködésének célja, hogy eszközeinkhez és lehetőségeinkhez mérten kölcsönösen erősítsük a II. kerületi kulturális jelentőségét főváros- és országszerte, a 21. század elvárásaihoz méltó programokat és komplex kulturális szolgáltatásokat kínáljunk úgy az itt élők, mint az ide érkezők számára.

A Magyarország helyi önkormányzatairól szóló, 2011. évi CLXXXIX. törvény (továbbiakban Mötv) 13. § (1) bekezdés 7. pontja és a 23 § (5) bekezdés 13. pontjában meghatározott feladatokkal (helyi közművelődési tevékenység támogatása, kulturális örökség helyi védelme) kapcsolatosan, valamint az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 3. § (1) bekezdése és 13. §-a alapján az Önkormányzatnak lehetősége van – mint önként vállalt feladat – a helyi közművelődési tevékenység keretében közszolgáltatási szerződés megkötésére.

A Függetlenül Egymással Közhasznú Egyesület a közszolgáltatási szerződés alapján a II. kerületi lakosság számára 20%-os kedvezményt biztosítana szolgáltatásai igénybevétele esetén, évente 96 óra ingyenes teremhasználatot biztosítana az Önkormányzat és II. kerületi közösségek részére (pl. vízivárosi társasházi közgyűlések megtartására). Ezen felül további, széles körű együttműködést vállalva, kölcsönösen egyeztetett módon és eszközökkel közreműködne az Önkormányzat kulturális, közművelődési programjának megvalósításában, megjelenne önkormányzati rendezvényeken, támogatva és bevonva a II. kerületi fiatalokat, kreatív amatőr alkotókat, tevékeny közösségeket, elősegítve a helyi társadalom kulturális és környezettudatos szövetének, kapcsolat-rendszereinek megerősödését, támogatva a Margit-negyed, az Ifjúsági Tanács és Idősügyi Tanács működését, továbbá közreműködve a Vizivárosi Energiaközösség létrehozásában. Munkájuk, erőfeszítéseik, elismertségük és vállalásaik alapján indokoltnak tartjuk, hogy az Önkormányzat a Függetlenül Egymással Közhasznú Egyesülettel közszolgáltatási szerződést kössön.

A közszolgáltatási szerződés értelmében 2023. évben az Önkormányzat bruttó 12 500 000 Ft-tal támogatná az intézményt elszámolási kötelezettség mellett, ezt követően a Képviselő-testület az Önkormányzat mindenkori költségvetési rendeletében határozná meg az éves támogatás mértékét.

A fentiek alapján új, önként vállalt feladatként javasoljuk a T. Képviselő-testületnek az előterjesztés melléklete szerinti közszolgáltatási szerződés 2023. november 1-től 2026. október 31. napjáig történő megkötését és az idei évi 12 500 000 Ft támogatási összeg biztosítását az Önkormányzat 2023. évi költségvetésről szóló 6/2023. (II.28.) önkormányzati rendelet 16. sz. tábla II/a/2. *„Működési tartalék”* előirányzat terhére.

Kérem a T. Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

1. A Képviselő-testület úgy dönt, hogy a Függetlenül Egymással Közhasznú Egyesülettel (székhely: 1027 Budapest, Jurányi utca 1-3., adószám: 18498507-2-41) a határozat melléklete szerinti közszolgáltatási szerződést megköti, egyúttal felhatalmazza a polgármestert annak – esetlegesen szükségessé váló, technikai jellegű módosításokat követő – aláírására.

**Felelős:** Polgármester

**Határidő:** 2023. október 31.

*A határozati javaslat elfogadása egyszerű többségű szavazati arányt igényel.*

1. A Képviselő-testület úgy dönt, hogy a Függetlenül Egymással Közhasznú Egyesülettel kötendő szerződéshez a 2023. évre szükséges bruttó 12 500 000 Ft-ot átcsoportosítással biztosítja az Önkormányzat 2023. évi költségvetésről szóló 6/2023. (II.28.) önkormányzati rendelet 16. sz. tábla II/a/2. *„Működési tartalék”* előirányzat terhére.

**Felelős:** Polgármester

**Határidő:** előirányzat módosításra 5 nap,

rendelet módosításra legkésőbb 2023. december 31-i hatállyal.

*A határozati javaslat elfogadása minősített többségű szavazati arányt igényel.*

Budapest, 2023. október 18.

Örsi Gergely

polgármester

Melléklet:

Közszolgáltatási szerződés